SO โชว์กำไรปี 64 โต 21% แตะ 168 ลบ. รับรายได้บริการเพิ่ม-คุมต้นทุนดี  
SO เปิดงบปี 64 กำไรโต 21% แตะ 168 ลบ. เพิ่มขึ้นจากปีก่อนที่อยู่ 140 ลบ. รับรายได้บริการบริการรถยนต์ให้เช่าเพิ่ม-คุมต้นทุน ค่าใช้จ่ายดีขึ้น
21 ก.พ. 2565

บริษัท สยามราชธานี จำกัด (มหาชน) หรือ SO รายงานผลการดำเนินงานงวดปี 2564 สิ้นสุดวันที่ 31 ธ.ค.2564 ดังนี้

สำหรับปี 2564 บริษัทฯ มีกำไร 168.26 ล้านบาท เพิ่มขึ้นจากปีก่อนที่อยู่ 139.55 ล้านบาทเท่ากับร้อยละ 20.57 ทั้งนี้รายได้ค่าเช่าและบริการเท่ากับ 251.31 ล้านบาท โดยเพิ่มขึ้นเท่ากับ 9.47 ล้านบาทหรือคิดเป็นอัตราการเพิ่มขึ้นเท่ากับร้อยละ 3.92 โดยเป็นผลมาจากรายได้บริการรถยนต์ให้เช่าซึ่งบริษัทฯ ได้ลูกค้าประเภทหน่วยงานของรัฐบาลรายใหญ่รายหนึ่ง ซึ่งจากคุณภาพของการให้บริการที่ได้รับการยอมรับและราคาที่สามารถเเข่งขันได้บริษัทฯ จึงชนะการประมูลและได้รับสัญญาในรูปของสัญญาระยะยาวซึ่งมีอายุสัญญา 5 ปี ในช่วงเดือนเมษายน 2563 ทำให้บริษัทฯ มีการรับรู้รายได้เพิ่มเติมจากสัญญาดังกล่าวเต็มปี 2564
นอกจากนี้บริษัทฯ มีกําไรขั้นต้นเท่ากับ 392.11 ล้านบาท และมีอัตรากําไรขั้นต้นร้อยละ 18.80 โดยการเพิ่มขึ้นของอัตรากําไรขั้นต้นส่วนใหญ่เป็นผลมาจากการเพิ่มขึ้นของกําไรขั้นต้นจากงานบริหารจัดการช่างเทคนิค และส่วนของค่าเช่าและบริการจากการต่อสัญญาระยะยาวกับลูกค้าหน่วยงานรัฐบาลรายหนึ่ง
อีกทั้งบริษัทฯ มีรายได้อื่นเท่ากับ 9.92 ล้านบาท มีการเพิ่มขึ้น 2.76 ล้านบาท เมื่อเปรียบเทียบกับรายได้ในช่วงเวลาเดียวกันของปี 2563 เนื่องจากในปี 2564 บริษัทฯ มีรายได้จากการเป็น validator node และได้ผลตอบแทนเป็น KUB coin ซึ่งรับรู้เป็นรายได้อื่น
ส่วนค่าใช้จ่ายในการบริการและค่าใช้จ่ายในการบริหาร มีจำนวน 208.30 ล้านบาท หรือคิดเป็นการลดลงร้อยละ 5.30 เมื่อเปรียบเทียบกับช่วงเวลาเดียวกันของปี 2563